Vizită surpriză pentru Florin Piersic la Spitalul Foișor! După ce în ultimele 3 săptămâni a fost transferat de la un spital la altul și a suferit mai multe intervenții chirurgicale, în cursul zilei de duminică, marele actor a primit două vizite cu totul speciale. Iată despre cine este vorba și care este în prezent starea de sănătate a lui Florin Piersic!
Florin Piersic a trecut prin trei operații în mai puțin de o lună, începând cu sfârșitul lui aprilie, când a avut un episod neplăcut după un spectacol și a fost internat în spital. După Paște, pe 7 mai 2024, a fost transferat de la Institutul Inimii din Cluj-Napoca la Institutul de Boli Infecțioase Matei Balș din București. Mai târziu, a fost transferat la spitalul Foișor, unde a fost supus unei alte intervenții.
Pe 29 aprilie, în timpul unui spectacol, Florin Piersic s-a simțit rău și a fost dus la Spitalul Militar din Cluj-Napoca. Acolo, medicii au constatat că suferă de o infecție la genunchi și au decis să îl opereze de urgență. Din păcate, infecția s-a extins la inimă, afectându-i starea de sănătate. A fost apoi transferat la Institutul Inimii, unde a rămas sub tratament până ieri seara.
În decursul zilei de duminică, 12 mai 2024, marele actor a avut parte de două vizite surprize. La spitalul Foișor, acolo unde este internat în prezent Florin Piersic, au ajuns astăzi ministrul Sănătății, Alexandru Rafila, dar și premierul Marcel Ciolacu.
„Nu (am date noi despre starea lui Florin Piersic – n.r.). Când avem, spunem. Deocamdată discutăm de stabilizarea pacientului”, a transmis ministrul Alexandru Rafila la intrarea în spitalul Foișor.
Atunci când a ajuns la intrarea în spitalul unde este internat marele actor, premierul Marcel Ciolacu nu a făcut nici o declarație.
Sâmbătă, Șerban Dragosloveanu, managerul interimar al Spitalului Foișor, a declarat că starea generală a lui Florin Piersic s-a îmbunătățit. Actorul este cooperant și a reușit să se ridice în picioare la marginea patului după câteva săptămâni.
„Evaluarea pacientului Florin Piersic, făcută în dimineața de 11.05.2024, arată o îmbunătățire a valorilor/indicatorilor biologici și o ameliorare a stării generale. A început procesul de mobilizare activă al pacientului, care este cooperant, s-a ridicat în picioare la marginea patului după mai multe săptămâni”, se precizează într-un comunicat semnat de managerul interimar al Spitalului Foișor, As. Univ. Dr. Dragosloveanu Șerban.
Joi dimineața, actorul Florin Piersic a fost transferat la Spitalul Foișor pentru tratament ortopedic. Medicii de la Institutul de Boli Infecțioase „Matei Balș” au menționat că actorul este stabil, dar este un pacient vulnerabil din cauza vârstei și a bolilor asociate.
Cu o aeronavă SMURD, actorul în vârstă de 88 de ani a fost adus de la Cluj-Napoca la București.